ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1072/96 υποβολή: Richard Howitt (PSE) προς την Επιτροπή (13 Μαΐου 1996)

Θέμα: Προβλήματα αλιείας στο Essex και Kent

Για πoιο λόγο πληρώνονται χρήματα για την απόσυρση πλοίων στους ιδιοκτήτες, εφόσον πολλοί από αυτούς πωλούν τα σκάφη τους όχι για να τα αποσύρουν αλλά για να αγοράσουν άλλο σκάφος με επιδότηση; Δεν αντίκειται αυτό στη σωστή χρήση του δημόσιου χρήματος που σκοπό έχει να βοηθήσει τους εργαζόμενους να εγκαταλείψουν την αλιεία και όχι να αυξήσει τα κέρδη τους με νεώτερα σκάφη;

Κοινή απάντηση του κας Bonino εξ ονόματος της Επιτροπής στις γραπτές ερωτήσεις E-1071/96, E-1072/96 και E-1073/96 (6 Ιουνίου 1996)

Κοινοτική ενισχύση παρέχεται για τα μέτρα που εγκρίνονται βάσει των κοινοτικών προγραμμάτων για την αλιεία στο πλαίσιο του κανονισμού (ΕΚ) αριθ. 3699/93 της 21 Δεκεμβρίου 1993 ((ΕΕ αριθ. L 346, 31.12.1993 )). Μεμονωμένα αλιευτικά έργα, συμπεριλαμβανομένων της κατασκευής ή του εκσυγχρονισμού αλιευτικών σκαφών, στα οποία αναφέρεται το Αξιότιμο Μέλος του Κοινοβουλίου, εξετάζονται από το κράτος μέλος σύμφωνα με το προαναφερθέν πρόγραμμα και λαμβανομένων υπόψη των στόχων για τη μείωση της χωρητικότητας που καθορίζονται στα πολυετή προγράμματα προσανατολισμού (ΠΠΠ) για τον αλιευτικό στόλο του Ηνωμένου Βασιλείου.

Η Επιτροπή δεν πιστεύει ότι τα προαναφερθέντα μέτρα ευνοούν την κατασκευή ή τον εκσυγχρονισμό σκαφών με συγκεκριμένο μήκος, σχεδιασμό ή τύπο αλιευτικών εργαλείων. Επίσης, δεν είναι ορθό να λεχθεί ότι τα κίνητρα χρησιμοποιούνται για τη χρηματοδότηση της κατασκευής νέων σκαφών μήκους κάτω των δέκα μέτρων με στόχο να παρακαμφθούν η τήρηση των κανόνων διατήρησης ή οι εδαφικοί περιορισμοί.

Ο σκοπός ενός μέτρου όπως ο παροπλισμός είναι να μειωθεί η αλιευτική δυναμικότητα σύμφωνα με τους στόχους του ΠΠΠ. Το πρόγραμμα παροπλισμού του Ηνωμένου Βασιλείου απαιτεί την παράδοση και την κατάργηση της άδειας του παροπλιζόμενου σκάφους. Η χωρητικότητα του στόλου επομένως μειώνεται, ασχέτως του αν ο πλοιοκτήτης αγοράζει μια άλλη ισχύουσα άδεια ή όχι. Το μέτρο εκπληροί τον σκοπό για τον οποίο θεσπίστηκε, μειώνοντας το μέγεθος του αλιευτικού στόλου του Ηνωμένου Βασιλείου.

Εφόσον η εθνική νομοθεσία δεν αντιβαίνει στις θεμελιώδεις αρχές της συνθήκης ΕΚ και ιδίως στην απαγόρευση των διακρίσεων, και εφόσον οι εξαιρέσεις από τη φορολογία δεν ισοδυναμούν με παράνομες κρατικές ενισχύσεις, το κοινοτικό δίκαιο δεν μπορεί να περιορίσει την αυτονομία ενός κράτους μέλους σε θέματα φορολογίας. Τα κράτη μέλη μπορούν να εφαρμόζουν το δικό τους εργατικό και φορολογικό δίκαιο όσον αφορά θέματα εισοδήματος, εφόσον συμμορφώνονται με τη Συνθήκη και δεν παρακωλύεται η επίτευξη των στόχων της κοινής αλιευτικής πολιτικής.
ΓΡΑΠΤΗ ΕΡΩΤΗΣΗ E-1143/96 υποβολή: Elly Plooij-van Gorsel (ELDR) προς την Επιτροπή (13 Μαΐου 1996)

Θέμα: Η έκθεση αξιολόγησης για το EUREKA δεν διατίθεται σε όλες τις επίσημες γλώσσες

Η έκθεση αξιολόγησης για το πρόγραμμα EUREKA διατίθεται από την Επιτροπή σε πέντε γλώσσες, ήτοι αγγλικά, γαλλικά, γερμανικά, ιταλικά και ισπανικά.

1. Για ποιό λόγο η έκθεση αυτή δεν μεταφράστηκε και στις 11 επίσημες γλώσσες;

2. Για ποιό λόγο η Επιτροπή διαθέτει την έκθεση αυτή στα ισπανικά ή τα ιταλικά αλλά όχι στα ολλανδικά;

Απάντηση της κας Cresson εξ ονόματος της Επιτροπής (2 Ιουλίου 1996)

Τα έγγραφα του Eureka είναι συνήθως διαθέσιμα σε πέντε γλώσσες (γερμανικά, αγγλικά, ισπανικά, γαλλικά και ιταλικά). Ωστόσο, η έκθεση αξιολόγησης που καταρτίστηκε από τη γαλλική προδρία το 1993 είναι μόνο διαθέσιμη στα γαλλικά και αγγλικά, ενώ οι σχετικές εκθέσεις αξιολόγησης που καταρτίστηκαν από την ολλανδική προεδρία (1991) και την ελβετική προεδρία (1995) είναι διαθέσιμες μόνο στα αγγλικά, έπειτα από απόφαση των προαναφερόμενων προεδριών.

Υπενθυμίζεται ότι το Eureka δεν αποτελεί μικρό κοινοτικό πρόγραμμα, αλλά διακυβερνητική πρωτοβουλία που έχουν αναλάβει 25 μέλη, μεταξύ των οποίων και η Κοινότητα, εκπροσωπούμενη από την Επιτροπή. Η Επιτροπή δεν παρεμβαίνει εξάλλου στο θέμα της επιλογής των γλωσσών δημοσίευσης των εκθέσεων αυτών, αλλά το κοινό έχει τη δυνατότητα, όπως μπορεί να απευθύνεται και σε κάθε άλλο μέλος του Eureka, να απευθυνθεί και σε αυτήν για να του χορηγηθούν τα σχετικά έγγραφα και εκθέσεις.
ΓΡΑΠΤΗ ΕΡΩΤΗΣΗ E-1061/96 υποβολή: Carlos Robles Piquer (PPE) προς την Επιτροπή (13 Μαΐου 1996)

Θέμα: Εισαγωγή στο Ηνωμένο Βασίλειο πορτοκαλιών από τρίτες χώρες

Τον Ιανουάριο 1996 η Επιτροπή ενέκρινε κατ' εξαίρεση την εισαγωγή 12.000 τόννων πορτοκαλιών προελεύσεως τρίτων χωρών για την παραγωγή φρέσκου χυμού. Το μέτρο, του οποίου η ισχύς θα διαρκούσε μόνον έως το τέλος Μαρτίου, είχε ως αιτιολογία την προφανή ανεπάρκεια της κοινοτικής παραγωγής πορτοκαλιών.

Θα μπορούσε η Επιτροπή να μας ενημερώσει σχετικά με τον τρόπο εφαρμογής της έγκρισης αυτής και να μας αναφέρει κατά πόσο νομίζει ότι με αυτή πλήττονται τα συμφέροντα των παραγωγών πορτοκαλιών στα κράτη μέλη, υπέρ των οποίων θα πρέπει να εφαρμόζεται η αρχή της κοινοτικής προτίμησης;

Απάντηση του κ. Fischler εξ ονόματος της Επιτροπής (4 Ιουνίου 1996)

Η Επιτροπή έλαβε στις 11 Ιανουαρίου 1996 ένα κατ'εξαίρεση μεταβατικό μέτρο για την έγκριση της εισαγωγής σε μειωμένη τιμή εισόδου 12.000 τόνων πορτοκαλιών που προορίζονται για τη μεταποίηση.

Το μέτρο αυτό, που ήταν απαραίτητο για τον άμεσο εφοδιασμό της κοινοτικής βιομηχανίας παραγωγής φρέσκου χυμού πορτοκαλιού, βασιζόταν στα τεχνικά χαρακτηριστικά των πορτοκαλιών που χρησιμοποιήθηκαν για την παραγωγή του εν λόγω χυμού και ιδίως στην περιεκτικότητά τους σε λεμονένιο (πικρή ουσία) καθώς και στο βαθμό Brix (περιεκτικότητα σε ζάχαρη).

Η Επιτροπή διεξάγει έρευνα προκειμένου να εξακριβώσει εάν η κοινοτική παραγωγή πορτοκαλιών κατά την περίοδο από 1ης Δεκεμβρίου έως 31 Μαρτίου είναι κατάλληλη για την παρασκευή φρέσκων χυμών, όσον αφορά τα τεχνικά τους χαρακτηριστικά.

Η εν λόγω βιομηχανία παραδοσιακά προμηθεύεται πορτοκάλια που εισάγονται από τρίτες χώρες και επομένως δεν υπήρξε αντικατάσταση κοινοτικών πορτοκαλιών από εισαγόμενα πορτοκάλια.
ΓΡΑΠΤΗ ΕΡΩΤΗΣΗ E-1780/96 υποβολή: Luigi Florio (UPE) προς την Επιτροπή (3 Iουλίου 1996)

Θέμα: Ενδεχόμενο μείωσης των κοινοτικών μισθών

Πριν από μερικούς μήνες έγινε γνωστό από τα μέσα ενημέρωσης ότι ο επικεφαλής της φινλανδικής κυβέρνησης πρότεινε στον Πρόεδρο Santer μείωση των αμοιβών του προσωπικού των κοινοτικών θεσμικών οργάνων ώστε ένας φινλανδός υπάλληλος μεσαίου επιπέδου να μη συμβαίνει να αμείβεται περισσότερο από τον πρωθυπουργό του.

Ποιά συνέχεια δόθηκε στην ανωτέρω πρόταση;

Συμμερίζεται η Επιτροπή την εκτίμηση περί καταβολής υπερβολικά υψηλών αμοιβών -σε όλα τα επίπεδα- από κοινοτικά θεσμικά όργανα;

Απάντηση του κ. Liikanen εξ ονόματος της Επιτροπής (29 Ιουλίου 1996)

Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στον κανονισμό (ΕΚ, Ευρατόμ, ΕΚΑΧ) αριθ. 2963/95 του Συμβουλίου της 18ης Δεκεμβρίου 1995 ((ΕΕ αριθ. L 310 της 22.12.1995. )) όσον αφορά τις αμοιβές των υπαλλήλων των Ευρωπαϊκών Κοινοτήτων.

Η Επιτροπή κρίνει ότι αντικειμενική σύγκριση με τις αμοιβές των εθνικών δημόσιων διοικήσεων μπορεί να γίνει μόνο βάσει παρόμοιων συνθηκών ζωής και εργασίας, δηλαδή με υπαλλήλους που εργάζονται στο εξωτερικό. Δεν κρίνει λοιπόν δυνατόν ότι μπορεί να εκτιμήσει το επίπεδο των εθνικών μισθών σε σχέση με τους κοινοτικούς μισθούς.

Η Επιτροπή επιστά την προσοχή στο γεγονός ότι το 1991 κατά την διαπραγμάτευση σχετικά με τη μέθοδο προσαρμογής των αμοιβών, το επίπεδο των αμοιβών των υπαλλήλων των Κοινοτήτων αποτέλεσε το αντικείμενο αξιολόγησης και καθορισμού.

Η επονομαζόμενη «μέθοδος» που αποφασίσθηκε από το Συμβούλιο τον Δεκέμβριο του 1991 ισχύει για 10 χρόνια. Καταρχήν η αμοιβή των υπαλλήλων των Κοινοτήτων εξελίσσεται παράλληλα με το ρυθμό εξέλιξης του μέσου όρου των αποδοχών των διοικήσεων των κρατών μελών ενώ ταυτόχρονα εφαρμόζεται μέτρο περικοπής του μισθού.
ΓΡΑΠΤΗ ΕΡΩΤΗΣΗ E-1491/96 υποβολή: Marie-Paule Kestelijn-Sierens (ELDR) προς την Επιτροπή (12 Iουνίου 1996)

Θέμα: Φόροι υγειονομικού ελέγχου για τα κρέατα και τα ψάρια

Στα κράτη μέλη της Ευρωπαϊκής Ένωσης εισπράττεται ένας φόρος υγειονομικού ελέγχου για την εξέταση των κρεάτων και των ψαριών.

Μπορεί η Επιτροπή να ανακοινώσει το ύψος του εν λόγω φόρου στα δεκαπέντε κράτη μέλη της Ευρωπαϊκής Ένωσης;

Απάντηση του κ. Fischler εξ ονόματος της Επιτροπής (10 Ιουλίου 1996)

Στον κτηνιατρικό τομέα, το Συμβούλιο ενέκρινε οριζόντια οδηγία που καθορίζει τις αρχές που διέπουν τη χρηματοδότηση του συνόλου των κτηνιατρικών ελέγχων για τα ζωικά προϊόντα. Πρόκειται για την οδηγία 85/73/ΕΟΚ ((ΕΕ αριθ. L 32 της 5.2.1985. )), όπως τροποποιήθηκε από την οδηγία 93/118/ΕΟΚ ((ΕΕ αριθ. L 340 της 31.12.1993. )). Εναπόκειται στα κράτη μέλη να διασφαλίσουν τη χρηματοδότηση των εν λόγω ελέγχων.

Για τον έλεγχο ενός ορισμένου αριθμού ζωικών προϊόντων που προέρχονται από την Κοινότητα ή από τρίτες χώρες (κρέατα βοοειδών, χοίρων, προβάτων, αιγών, κατοικίδιων μονόχηλων και πουλερικών), οι αρχές των κρατών μελών εισπράττουν από τους σχετικούς επιχειρηματίες και με εναρμονισμένο τρόπο φόρο που ονομάζεται «κοινοτικός φόρος».

Πρέπει να διευκρινισθεί ότι κατά τη συνεδρίαση της 24ης-25ης Ιουνίου 1996, συνάφθηκε συμφωνία στο Συμβούλιο όσον αφορά τις αρχές που εφαρμόζονται στη χρηματοδότηση των ελέγχων των ζώντων ζώων, τους κανόνες που διασφαλίζουν τους ελέγχους που προβλέπονται από την οδηγία 92/23/ΕΟΚ ((ΕΕ αριθ. L 125 της 23.5.1996. )) (έλεγχος των καταλοίπων) και την οδηγία 91/493/ΕΟΚ ((ΕΕ αριθ. L 268 της 24.9.1996. )) (αλιευτικά προϊόντα) καθώς και για τον έλεγχο των κρεάτων κουνελιών και μικρών θηραμάτων με πτερά και τρίχωμα. Με την ευκαιρία αυτή, κωδικοποιήθηκε η οδηγία 85/73/ΕΟΚ για λόγους σαφήνειας και εύκολης ανάγνωσης. Ανάλογα με το προϊόν προβλέφθηκαν διάφορες ημερομηνίες ενσωμάτωσης στο εθνικό δίκαιο (1η Ιουλίου 1996, 1η Ιουλίου 1997 και 7 Ιουλίου 1999 για τις διατάξεις σχετικά με τα αλιευτικά προϊόντα).

Για τον έλεγχο των λοιπών ζωικών προϊόντων, τα κράτη μέλη έχουν τη δυνατότητα να εισπράξουν σύμφωνα με κοινές αρχές φόρους που ονομάζονται «εθνικοί φόροι».

Η Επιτροπή ανέλαβε ιδίως να ελέγξει την ενσωμάτωση στο εθνικό δίκαιο της οδηγίας 85/73/ΕΟΚ μέσω ερευνών και αιτήσεων ενημέρωσης κατά τους επιτόπιους ελέγχους που πραγματοποιήθηκαν από τους κοινοτικούς ελεγκτές. Ακόμη και για τους κοινοτικούς φόρους, η οδηγία 85/73/ΕΟΚ αφήνει στις αρχές ένα σημαντικό περιθώριο σε σχέση με το επίπεδο του μέσου κατ'αποκοπήν όρου (μισθός των κτηνιάτρων, χαρακτηριστικά των εγκαταστάσεων, κλπ.). Επιπλέον η εφαρμογή του καθεστώτος σε ορισμένα κράτη μέλη ανήκει στην αρμοδιότητα των τοπικών αρχών. Για τα κρέατα που καλύπτονται από τους κοινοτικούς φόρους, η Επιτροπή είναι σε θέση να κοινοποιήσει μόνο εκτίμηση του συνόλου των εισπραττόμενων φόρων δηλαδή 430 εκατ. Ecu. Για τα αλιευτικά προϊόντα, που υπόκεινται ενδεχομένως σε εθνικούς φόρους, μία τέτοια εκτίμηση είναι προς το παρόν πολύ αμφισβητήσιμη.
ΓΡΑΠΤΗ ΕΡΩΤΗΣΗ E-1433/96 υποβολή: Mark Watts (PSE) προς την Επιτροπή (6 Iουνίου 1996)

Θέμα: Επιλεκτική θανάτωση φώκιας στη Λευκή Θάλασσα

Επανέρχομαι στην ερώτηση Ε-2385 ((ΕΕ C 40, 12.2.1996, σελ. 27. )) που είχα υποβάλει σχετικά με όλες τις πτυχές του κυνηγίου λευκής φώκιας, το οποίο ήταν το αντικείμενο ενός ερευνητικού προγράμματος. Δεδομένου ότι τον Οκτώβριο 1995 η Επιτροπή δήλωσε ότι θα μου διαβιβάσει αντίγραφο του αποτελέσματος του ρωσικού ερευνητικού προγράμματος θα μπορούσε.

Παρακαλώ, τώρα η Επιτροπή να εξηγήσει για ποιο λόγο τα αποτελέσματα δεν διατίθενται ακόμη;

Απάντηση της κ. Bjerregaard εξ ονόματος της Επιτροπής (16 Ιουλίου 1996)

Δυστυχώς, το αίτημα της Επιτροπής για αποστολή των αποτελεσμάτων του ρωσσικού ερευνητικού προγράμματος παρέμεινε ανικανοποίητο.

Μόλις παραληφθεί σχετική έκθεση, θα αποσταλεί αντίγραφο στο αξιότιμο μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1308/96 υποβολή: Undine-Uta Bloch von Blottnitz (V) προς την Επιτροπή (31 Μαΐου 1996)

Θέμα: Πειράματα σε ζώα και PCP

1. Ενισχύονται από την ΕΕ πειράματα σε ζώα με στόχο την απόδειξη της καρκινογόνου δράσης των PCP;

2. Εάν ναι, ποιά ποσά έχουν διατεθεί και από ποιούς διεξάγονται τέτοια πειράματα;

Απάντηση της κας Cresson εξ ονόματος της Επιτροπής (23 Ιουλίου 1996)

Κανένα ερευνητικό έργο όπου χρησιμοποιούνται πειραματόζωα και που αποσκοπεί στην εξακρίβωση της ύπαρξης ενδεχόμενης σχέσεως μεταξύ της έκθεσης στην πενταχλωροφαινόλη (PCT) και την πρόκληση καρκίνου, δεν εκτελείται σήμερα σε κοινοτικό επίπεδο.
ΓΡΑΠΤΗ ΕΡΩΤΗΣΗ E-1282/96 υποβολή: Pedro Marset Campos (GUE/NGL) προς την Επιτροπή (24 Μαΐου 1996)

Θέμα: Ανεξέλεγκτη απόρριψη στο Δήμο Fuente Alamo (Murcia-Ισπανία)

Στην επαρχία los Cαnovas, στο Δήμο Fuente Alamo (Murcia), πραγματοποιείται ανεξέλεγκτη απόρριψη πλαστικών απορριμμάτων. Περίπου 20.000 τ.μ. αποθηκών ξεχειλίζουν από χιλιάδες πλαστικών αποβλήτων διαφόρων ειδών: πλαστικών κοινής χρήσης, μελαμίνης, πλαστικών δοχείων κλπ. 7 όλα αυτά τα πλαστικά προέρχονται από διάφορες χώρες της Ευρωπαϊκής Ένωσης και κυρίως από τη Γερμανία και τη Γαλλία.

Αυτή η αποθήκευση δεν προσφέρει ούτε τις ελάχιστες συνθήκες ασφάλειας. Πράγματι, πολλά από αυτά τα απόβλητα περιέχουν σημαντικές ποσότητες χλωρίου, το οποίο σε ενδεχόμενη πυρκαγιά θα προκαλούσε, με την απελευθέρωση διοξινών και φουράνιου, ανεπανόρθωτες ζημίες στην υγεία των ατόμων και στη γεωργία.

Τί μέτρα μπορεί να λάβει η Επιτροπή ενώπιον των ισπανικών αρχών προκειμένου να εξασφαλισθεί η τήρηση της κοινοτικής νομοθεσίας που αφορά το περιβάλλον και ιδίως η εφαρμογή της οδηγίας 91/156/ΕΟΚ ((ΕΕ L 78, 26.03.1991, αελ. 32 )) που αφορά τα απόβλητα;

Απάντηση της κ. Bjerregaard εξ ονόματος της Επιτροπής (1η Ιουλίου 1996)

Η Επιτροπή δεν έχει λάβει γνώση των περιστατικών που αναφέρονται από το Αξιότιμο Μέλος.

Καθώς όμως τα περιστατικά αυτά μπορεί να αποτελούν παράβαση των διατάξεων της οδηγίας 75/442/ΕΟΚ για τα απόβλητα (όπως έχει τροποποιηθεί από την οδηγία 91/156/ΕΟΚ), η Επιτροπή θα απευθυνθεί στις ισπανικές αρχές για να της κοινοποιηθούν οι παρατηρήσεις τους.

Η Επιτροπή δεν θα παραλείψει να ενημερώσει το Αξιότιμο Μέλος σχετικά με τη συνέχεια που δόθηκε στα διαβήματά της.
ΓΡΑΠΤΗ ΕΡΩΤΗΣΗ E-1641/96 υποβολή: Clive Needle (PSE) προς την Επιτροπή (24 Iουνίου 1996)

Θέμα: Eναλλακτικές δυνατότητες ως προς την υπεραλίευση των ιχθυδίων στη Βόρειο Θάλασσα

Σε ποίες ενέργειες προβαίνει η Επιτροπή και τα κράτη μέλη ΕΕ όσον αφορά την υπεραλίευση των ιχθυδίων στη Βόρειο Θάλασσα;

Υπό το φως των αποδεικτικών στοιχείων από την Greenpeace και άλλους ότι το γεγονός προκαλεί σοβαρή οικολογική ζημία και ότι για τις διεργασίες στις οποίες χρησιμοποιούνται τόσο μικρά ψάρια εναλλακτικές δυνατότητες υπάρχουν, προτίθεται η Επιτροπή να δώσει προτεραιότητα στη διατήρηση και να ενεργήσει με αποφασιστικότητα προς εξάλειψη αυτής της πρακτικής;

Απάντηση της κας Bonino εξ ονόματος της Επιτροπής (12 Ιουλίου 1996)

Ενας ορισμένος αριθμός επιτρεπόμενων αλιεύσεων μπορεί να πραγματοποιηθεί μόνο με τη χρησιμοποίηση διχτυών με πολύ μικρό μέγεθος ματιών. Στη Βόρειο Θάλασσα αλιεύονται με δίχτυα που έχουν μικρό μέγεθος ματιών η παπαλίνα, το σύκο της Νορβηγίας και το μικροαμμόχελο. Στην πράξη, φαίνεται αναπόφευκτο κατά τη διάρκεια αλιευτικών δραστηριότητων που αφορούν ιδίως την παπαλίνα και το σύκο Νορβηγίας να αλιεύονται ποσότητες ιχθυδίων που δεν ανήκουν στα εν λόγω είδη. Η Επιτροπή καθώς και τα κράτη μέλη έχουν πληροφορηθεί για την εν λόγω κατάσταση εδώ και αρκετά χρόνια. Η πείρα απέδειξε ότι ήταν αδύνατον να βρεθεί οριστική λύση για το πρόβλημα αυτό, αλλά επί μέρους μέτρα έχουν τεθεί σε εφαρμογή.

Από το 1986 υπάρχει στη Βόρειο Θάλασσα μία προστατευόμενη περιοχή για το σύκο της Νορβηγίας. Εντός της ζώνης αυτής, που είναι αρκετά μεγάλη, δεν επιτρέπεται η άμεση αλιεία του σύκου της Νορβηγίας. Στόχος του εν λόγω μέτρου είναι να προστατευθούν ιδίως τα ιχθύδια βακαλάου μερλάν και εγλεφίνου, τα οποία βρίσκονται σχετικά άφθονα εντός της περιοχής αυτής.

Παρομοίως, υπάρχει στη Βόρεια Θάλασσα ένας αριθμός περιοχών όπου δεν επιτρέπεται η άσκηση άμεσης αλιείας παπαλίνας. Στην περίπτωση αυτή, ο επιδιωκόμενος στόχος είναι η προστασία σημαντικών κοπαδιών ιχθυδίων ρέγγας.

Η Δανία εδώ και ορισμένα χρόνια, έθεσε σε εφαρμογή ένα σχέδιο δειγματοληψίας για τον έλεγχο των παρεμπιπτόντων αλιεύματων ιχθυδίων ρέγγας στις ζώνες αλιείας όπου επιτρέπονται τα δίχτυα με μικρό μέγεθος ματιού. Μέχρι τώρα, τα αποτελέσματα του εν λόγω σχεδίου ήταν ικανοποιητικά. Στο άμεσο μέλλον, ένα παρόμοιο σχέδιο θα πραγματοποιηθεί στη Σουηδία.

Λόγω της παρούσας ανησυχητικής κατάστασης των αποθεμάτων ρέγγας στη Βόρειο Θάλασσα, η Επιτροπή έλαβε μέτρα για να μειωθούν σημαντικά οι ποσότητες αλιευομένων ρεγγών το 1996 καθώς και τα παρεμπίπτοντα αλιεύματα ιχθυδίων στις περιοχές αλιείας όπου χρησιμοποιούνται δίχτυα με μικρό μέγεθος ματιών.

Γεγονός πάντως είναι ότι αν απαγορευόταν τελείως η αλιεία ιχθυδίων αυτό, θα σήμαινε και το τέλος της αλιείας παπαλίνας, σύκου της Νορβηγίας και μικροαμμόχελου. Η Επιτροπή δεν έχει ωστόσο την πρόθεση να απαγορεύσει τελείως αυτό το σημαντικό από οικονομικής άποψης είδος αλιείας και θεωρεί ότι το μέτρο αυτό δεν είναι απαραίτητο εάν υπάρξει καλή διαχείριση και έλεγχος των σχετικών περιοχών αλιείας.
ΓΡΑΠΤΗ ΕΡΩΤΗΣΗ αριθ. 1513/96 του Guido PODESTA προς το Συμβούλιο. Διασυνοριακοί έλεγχοι στους αυτοκινητόδρομους



Επίσημη Εφημερίδα αριθ. C 356 της 25/11/1996 σ. 0049



ΓΡΑΠΤΗ ΕΡΩΤΗΣΗ E-1513/96 υποβολή: Guido Podestΰ (UPE) προς το (25 Iουνίου 1996) Θέμα: Διασυνοριακοί έλεγχοι στους αυτοκινητόδρομους Μπορεί το Συμβούλιο να αιτιολογήσει το γεγονός ότι συχνά δημιουργούνται ατελείωτες ουρές εκατοντάδων αυτοκινήτων στα σύνορα Γαλλίας-Βελγίου, και δή στην κατεύθυνση προς το Βέλγιο, λόγω του ελέγχου που ασκείται από τις γαλλικές αρχές, λαμβάνοντας υπόψη ότι οι δύο χώρες έχουν υπογράψει τη σύμβαση του Σένγκεν και ότι κατά συνέπεια δεν θα έπρεπε πλέον να ασκούνται συστηματικοί έλεγχοι μεταξύ των δύο κράτων; Απάντηση (14 Οκτωβρίου 1996) Το Συμβούλιο δεν έχει στη διάθεσή του στοιχεία που να του επιτρέπουν να απαντήσει στον αξιότιμο κ. Βουλευτή στο βαθμό που η Σύμβαση του Schengen αποτελεί μέσον που συνήφθη μεταξύ ορισμένων κρατών μελών εκτός του πλαισίου του Συμβουλίου.
ΓΡΑΠΤΗ ΕΡΩΤΗΣΗ E-1923/96 υποβολή: Thomas Megahy (PSE) προς την Επιτροπή (16 Iουλίου 1996)

Θέμα: Δοκιμές καλλυντικών στα ζώα

Πρόσφατες πληροφορίες στον βρετανικό τύπο αναφέρουν ότι η Επιτροπή σκέφτεται να προτείνει την επ' αόριστον αναβολή της απαγόρευσης των δοκιμών καλλυντικών στα ζώα, απαγόρευση που προγραμματίζεται να ισχύσει από το 1998.

Αληθεύουν οι πληροφορίες αυτές, και εάν ναί, ποιοί λόγοι μπορεί να υπαγορεύουν την αναβολή αυτή;

Απάντηση της κας Bonino εκ μέρους της Επιτροπής (9 Σεπτεμβρίου 1996)

Η Επιτροπή προσδίδει υψίστη σημασία στην ανάπτυξη εναλλακτικών μεθόδων αντί της εκτέλεσης δοκιμών σε ζώα στον τομέα των καλλυντικών.

Η κατάσταση και η πρόοδος που έχει πραγματοποιηθεί στον τομέα αυτό το 1995, καθώς και οι προοπτικές επικύρωσης, η χρηματοδότηση έρευνας και των ενεργειών του Ευρωπαϊκού Κέντρου για την επικύρωση εναλλακτικών μεθόδων θα περιγράφονται στην έκθεση 1995 επί της ανάπτυξης, επικύρωσης και νομικής αποδοχής των εναλλακτικών μεθόδων, που πρόκειται να εγκριθούν από την Επιτροπή στη διάρκεια των προσεχών ημερών.

Η Επιτροπή οφείλει, μέχρι 1ης Ιανουαρίου 1997 να υποβάλει σχέδιο μέτρων για την αναβολή της ημερομηνίας επιβολής της απαγόρευσης εκτέλεσης δοκιμών σε ζώα στους τομείς αυτούς, στους οποίους δεν αναμένονται να είναι διαθέσιμες μέχρι την 1η Ιανουαρίου 1998 ικανοποιητικές μέθοδοι αντικατάστασης των δοκιμών σε ζώα, σύμφωνα με τις τελευταίες πληροφορίες που είναι διαθέσιμες το φθινόπωρο του 1996.

Η Επιτροπή υποστηρίζει όλες τις προσπάθειες μείωσης και κατάργησης της δυσμενούς μεταχείρισης των ζώων αλλά επίσης έχει υποχρέωση να εξασφαλίζει την ασφάλεια των προϊόντων που προσφέρονται στον καταναλωτή.
ΓΡΑΠΤΗ ΕΡΩΤΗΣΗ E-1622/96 υποβολή: Richard Howitt (PSE) προς την Επιτροπή (24 Ιουνίου 1996)

Θέμα: Directoria

Πόσες επιστολές έχει λάβει η Επιτροπή από μεμονωμένες αρχές τοπικής αυτοδιοικήσεως και ενώσεις αρχών περιφερειακής και τοπικής αυτοδιοικήσεως σχετικά με την τελευταία συνάντηση Directoria και θα μπορούσε η Επιτροπή να συνοψίσει τα κυριότερα διαβήματα που της έγιναν;

Πώς σχεδιάζει η Επιτροπή να ανταποκριθεί στα διαβήματα που έγιναν κατά τη διοργάνωση μελλοντικών συναντήσεων Directoria;

Πότε ακριβώς σχεδιάζεται η διοργάνωσή τους;

Απάντηση της κας Wulf-Mathies εξ ονόματος της Επιτροπής (29 Ιουλίου 1996)

Πεντακόσιες δεκάξι αντιπροσωπείες, δηλαδή συνολικά 1147 πρόσωπα, συμμετείχαν στο συνέδριο της διαπεριφερειακής συνεργασίας Directoria, που πραγματοποιήθηκε από τις 4 έως τις 6 Δεκεμβρίου 1995.

Η έρευνα σχετικά με την επιτυχία αυτού, που έγινε βάσει ερωτηματολογίου κατά τη λήξη του γεγονότος, έλαβε 142 απαντήσεις. Στο ερώτημα: «Οι προσφερόμενες υπηρεσίες από τη Directoria δύνανται να βοηθήσουν στην προετοιμασία των σχεδίων για να ανταποκριθούν στην υποβολή προτάσεων», οι απαντήσεις ήταν οι εξής: 8%: πολύ, 58%: κανονικά, 31%: λίγο, 3% καθόλου. Μεταξύ των παρατηρήσεων των συμμετεχόντων, οι οποίες αναφέρονται στα ερωτηματολόγια, ορισμένες αφορούν την επιθυμία να πραγματοποιείται το συνέδριο σε χώρους περισσότερο ευρείς, να περιλαμβάνεται η τιμή των γευμάτων στα έξοδα εγγραφής και να υπάρχει διερμηνεία σε μία επιπλέον γλώσσα σε σχέση με τις ήδη μεταφραζόμενες (5). Η Επιτροπή έλαβε υπόψη όλες αυτές τις προτάσεις όσον αφορά τη διοργάνωση της προσεχούς Directoria, που θα πραγματοποιηθεί προφανώς αρχές του 1997.

Ορισμένες επιστολές που ελήφθησαν πριν από το συνέδριο, υποδείκνυαν ότι τα έξοδα εγγραφής ήταν πολύ υψηλά.

Μία επιστολή, που υπεγράφη από 57 γραφεία εκπροσώπησης των συλλόγων επικράτειας στις Βρυξέλλες, επρότεινε μία στενότερη συνεργασία της Επιτροπής με τα εν λόγω γραφεία κατά την προετοιμασία της Directoria. Τα γραφεία προτείνουν βελτιώσεις όσον αφορά το κόστος συμμετοχής, τον αριθμό καταλόγων ανά αντιπροσωπεία, μία μεγαλύτερη δυνατότητα συνάντησης των υπαλλήλων που διαχειρίζονται τα σχέδια του άρθρου 10 του κανονισμού σχετικά με το Ευρωπαϊκό Ταμείο Περιφερειακής Ανάπτυξης (FEDER) ((Κανονισμός (ΕΟΚ) αριθ. 4254/88, όπως τροποποιήθηκε - ΕΕ αριθ. L 193 της 31.7.1993. )). Η Επιτροπή προτίθεται να απαντήσει θετικά στις εν λόγω προτάσεις και επρότεινε συναντήσεις με αντιπροσωπεία των γραφείων.
ΓΡΑΠΤΗ ΕΡΩΤΗΣΗ E-1638/96 υποβολή: Caroline Jackson (PPE) προς την Επιτροπή (24 Iουνίου 1996)

Θέμα: Χρωστικές που μπορούν να χρησιμοποιούνται στα τρόφιμα (οδηγία 94/36/ΕΚ)

Το άρθρο 8 της οδηγίας 94/36/ΕΚ ((ΕΕ L 237, 10.9.1994, σ. 13. )) για τις χρωστικές που μπορούν να χρησιμοποιούνται στα τρόφιμα προβλέπει: «Κατά την ημερομηνία ενάρξεως ισχύος της παρούσας οδηγίας η Επιτροπή, σε συνεργασία με το Ευρωπαϊκό Κοινοβούλιο, τα εθνικά υπουργεία, τον κλάδο παραγωγής και εμπορίας τροφίμων και τις οργανώσεις των καταναλωτών, θα ξεκινήσει εκστρατεία ενημέρωσης των καταναλωτών σχετικά με τις διαδικασίες αξιολόγησης και χορήγησης αδειών χρησιμοποίησης των εγκεκριμένων χρωστικών υλών καθώς και τη σημασία του συστήματος των αριθμών με την ένδειξη «Ε».»

Δεδομένου ότι η οδηγία ετέθη εν ισχύι στις 9 Οκτωβρίου 1994, δύναται η Επιτροπή να δηλώσει εάν έχει ξεκινήσει την εν λόγω εκστρατεία ή όχι και, εάν όχι, για ποίον λόγο έχει καθυστερήσει τόσο πολύ η ανάληψη δράσεως κατ' εφαρμογήν των υποχρεώσεών της τις οποίες καθορίζει η οδηγία;

Απάντηση του κ. Bangemann εξ ονόματος της Επιτροπής (11 Ιουλίου 1996)

Η συμπεριφορά των καταναλωτών σχετικά με την ευνοϊκή ή όχι αποδοχή τροφών που περιέχουν πρόσθετα και ειδικότερα χρωστικές τροφίμων δεν είναι ομοιόμορφη σε όλη την Κοινότητα. Θεωρήθηκε απαραίτητο να γίνει μελέτη σκοπιμότητας για να εξεταστεί το σχετικό φαινόμενο. Ήταν ακόμη αναγκαίο να εξεταστεί η εργασία που έχει γίνει από τα κράτη μέλη όσον αφορά την εκστρατεία προβολής στην επικράτειά τους και οι τρόποι και τα μέσα που θα μπορούσαν να χρησιμοποιηθούν για να επιτευχθούν τα βέλτιστα αποτελέσματα σύμφωνα με το άρθρο 8 της οδηγίας 94/36/ΕΚ.

Η μελέτη που ανατέθηκε από την Επιτροπή ολοκληρώθηκε πρόσφατα. Η Επιτροπή θα μελετήσει τις συστάσεις που περιέχονται στην τελική έκθεση με προοπτική να ξεκινήσει με το Κοινοβούλιο και τα κράτη μέλη την εκστρατεία πληροφόρησης. Η έκθεση θα κοινοποιηθεί στο Κοινοβούλιο.